Santovka - konečne sme sa dočkali!

Dovolenka na Slovensku – pre matičiarov výrazné zľavy

Santovka je známa predovšetkým vďaka minerálnej vode, ktorá je žiaľ dnes dostupná len za bránami plniaceho závodu. V obci sa však nachádza aj termálne kúpalisko, ktoré slúži počas letných mesiacov pre oddych a regeneráciu, kde sa môžete okúpať v "minerálke". V okolí len niekoľkých kilometrov môžeme nájsť niekoľko kultúrnych a národných pamiatok. Len desať kilometrov sa nachádza európska rarita skalné obydlia v Brhlovciach, ktorá získala ako prvá na Slovensku medzinárodné ocenenie Europa Nostra. Sedemnásť kilometrov vzdialený je Levický hrad s viacerými expozíciami, dvadsaťštyri kilometrov technická a kultúrna pamiatka Vodný mlyn Bohunice, dvadsaťjeden kilometrov Želiezovce, kde dovolenkári nájdu Pamätnú izbu Franza Schuberta, v ďalšom okolí je množstvo iných kultúrnych, architektonických, historických, prírodných a iných pamätihodností.

V obci Santovka prevádzkuje Matica slovenská rekreačné zariadenie. Predsedníctvo MS určilo pre tento rok cenník pobytov, ktorí pre členov Matice slovenskej bude s výraznými zľavami, osobite pre dobrovoľníkov predsedov a členov MO, no ceny sú priaznivé aj pre ostatných návštevníkov a pre predplatiteľov SNN dokonca mimoriadna zľava 10%.

Rekreačné zariadenie má päť izieb, jednu dvojposteľovú, ostatné sú štvorposteľové. Celkovú kapacitu však možno rozšíriť o prístelky. V prípade záujmu je možné objednať si za zvýhodnených podmienok aj celý objekt. V zariadení tečie teplá voda, aj keď budova vykurovaná nie je, preto ju možno využívať predovšetkým počas letných mesiacov. V areály je väčšia trávnatá plocha, ako aj ohnisko. Kúpalisko Santovka je vzdialené päť minút schôdze. V okolí možno navštíviť vo vzdialenosti dvanásť kilometrov rekreačné zariadenie Margita-Ilona s viacerými kúpaliskami, štyridsaťsedem kilometrov vodný park v Štúrove, štyridsaťjeden kilometrov "slovenské more" v Podhájskej a len devätnásť kilometrov ďalšie termálne kúpalisko v Dudinciach, takže z matičného rekreačného zariadenia sa dá vyrážať za kúpaním aj do okolia.

**Bližší popis zariadenia aj s fotografiami a kompletný cenník nájdete na www.matica.sk, kde je zverejnené aj obsadenie ubytovacieho zariadenia.**

Matičné zariadenie v Santovke síce nie je supermoderné s "wellnesom", ale o to viac návštevníci ocenia "retro" atmosféru, súkromie a pokoj, ktorý je príznačný pre celú obec. Za priaznivejšiu cenu, pokiaľ to počasie dovolí, ho možno využiť mimo hlavnej sezóny.

Rezervovať pobyt si môžete telefonicky 0918/904 937 alebo emailom dms.levice@matica.sk.

Mgr. Marek Hanuska

tajomník Matice slovenskej